ป๊อปอายส์ ไก่ทอดในตำนาน
ร้านไก่ทอดป๊อปอายส์ หายไปไหน? นี่เป็นคำถามที่คนอายุ 35 ปีขึ้นไปคงสงสัย รู้ไหมว่าเชนไก่ทอดป๊อปอายส์มีจำนวนสาขาเป็นอันดับ 2 ของโลกเป็นรองเพียง KFC  เรื่องนี้พิสูจน์ได้ว่าป๊อปอายส์ เป็นหนึ่งในร้านไก่ทอดที่มีรสชาติดีจนขยายสาขาได้มากไม่แพ้เชนไก่ทอดอื่นๆ   ถึงแม้วันนี้ป๊อปอายส์จะกลายเป็นอดีตไปแล้วสำหรับคนไทย เพราะเชนร้านไก่ทอดป๊อปอายส์ได้หายไปจากประเทศไทยเป็นเวลาหลายปีแล้ว    แต่สำหรับในต่างประเทศ ไก่ทอดป๊อปอายส์ยังมีชีวิตอยู่  และดูเหมือนว่าจะค่อยๆ กลับมา แข็งแกร่งขึ้นอีกครั้ง  แล้วเกิดอะไรขึ้นกับไก่ทอดป๊อปอายส์ ลงทุนแมนจะเล่าให้ฟัง.. 
6 ก.ค. 2563

ป๊อปอายส์ ไก่ทอดในตำนาน / โดย ลงทุนแมน
ร้านไก่ทอดป๊อปอายส์ หายไปไหน?
นี่เป็นคำถามที่คนอายุ 35 ปีขึ้นไปคงสงสัย
รู้ไหมว่าเชนไก่ทอดป๊อปอายส์มีจำนวนสาขาเป็นอันดับ 2 ของโลกเป็นรองเพียง KFC
เรื่องนี้พิสูจน์ได้ว่าป๊อปอายส์ เป็นหนึ่งในร้านไก่ทอดที่มีรสชาติดีจนขยายสาขาได้มากไม่แพ้เชนไก่ทอดอื่นๆ
ถึงแม้วันนี้ป๊อปอายส์จะกลายเป็นอดีตไปแล้วสำหรับคนไทย
เพราะเชนร้านไก่ทอดป๊อปอายส์ได้หายไปจากประเทศไทยเป็นเวลาหลายปีแล้ว
แต่สำหรับในต่างประเทศ ไก่ทอดป๊อปอายส์ยังมีชีวิตอยู่ 
และดูเหมือนว่าจะค่อยๆ กลับมา แข็งแกร่งขึ้นอีกครั้ง
แล้วเกิดอะไรขึ้นกับไก่ทอดป๊อปอายส์
ลงทุนแมนจะเล่าให้ฟัง.. 
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ก่อนอื่นเรามารู้จัก ไก่ทอดป๊อปอายส์กันสักนิดก่อน
บางคน อาจคิดว่าไก่ทอดป๊อปอายส์นั้นเป็นของคนไทย 
แต่ความจริงแล้วไก่ทอดป๊อปอายส์เป็นแบรนด์น้องๆ กับ KFC มีต้นกำเนิดมาจากที่เดียวกัน ก็คือประเทศสหรัฐอเมริกา
ต่างกันตรงที่ KFC นั้นมาก่อน และเริ่มขึ้นที่รัฐเคนทักกี
ส่วนป๊อปอายส์นั้น เริ่มต้นขึ้นที่รัฐลุยเซียนา อยู่ทางใต้ของสหรัฐอเมริกา
โดยจุดประสงค์ของคุณ Al Copeland ผู้ก่อตั้งก็เพื่อที่จะเอาป๊อปอายส์มาแข่ง กับ KFC นั่นเอง
หลายคนอาจจะคุ้นเคยกับการ์ตูนสมัยก่อนเรื่อง Popeye the Sailor กะลาสีเรือที่ชอบกินผักโขม  
ซึ่งความจริงแล้วชื่อแบรนด์ไก่ทอดป๊อปอายส์กับการ์ตูน Popeye นั้นไม่ได้เกี่ยวข้องกันแต่อย่างใด
แบรนด์ไก่ทอดป๊อปอายส์ นำมาจากชื่อของสายสืบ Jimmy "Popeye" Doyle จากภาพยนตร์เรื่อง The French Connection ในปี 1971
แต่คงด้วยความสับสนของลูกค้า สุดท้ายร้านป๊อปอายส์ก็ได้ลิขสิทธิ์ในการใช้ตัวการ์ตูน Popeye เป็นเวลา 35 ปี มาโปรโมตร้านจนได้
ความจริงแล้วป๊อปอายส์ก็เป็นหนึ่งในหลายแบรนด์ที่มีประวัติล้มลุกคลุกคลาน และมีการเปลี่ยนเจ้าของอยู่ไม่น้อย
เริ่มจากล้มละลายครั้งแรกในปี 1990 จึงส่งต่อความเป็นเจ้าของมาที่บริษัท America's Favorite Chicken Company ผู้ที่เคยเป็นเจ้าของเชน Texas Chicken ที่กลุ่ม ปตท. นำเข้ามาขายในบ้านเรา
ซึ่งช่วงเวลานี้เองที่ป๊อปอายส์เข้ามาเปิดแฟรนไชส์แรกในไทยเมื่อปี 1995 โดยกลุ่มกรีนวัลเล่ย์
แต่เข้ามาได้ไม่นาน ก็ต้องมาเจอกับวิกฤติต้มยำกุ้ง พร้อมกับการลอยตัวค่าเงินบาท ทำให้ต้องแบกรับต้นทุนที่สูงขึ้น
หลังจากการปรับตัวอยู่หลายครั้ง สุดท้ายก็อยู่ไม่ไหว จนต้องถอนตัวออกจากตลาดไทยไป
และหลังจากนั้นในปี 2017 แบรนด์ป๊อปอายส์ในสหรัฐอเมริกาก็ถูกขายให้กับ บริษัทเชนอาหารชื่อดังอย่าง Restaurant Brands International (RBI) เจ้าของเดียวกับ แบรนด์ Tim Hortons และ Burger King ในปัจจุบัน
หลังจากที่เปลี่ยนมาอยู่ในมือของ RBI แล้ว 
ก็ดูเหมือนว่า RBI จะทำให้ป๊อปอายส์กลับมาฟื้นคืนชีพอีกครั้ง 
ด้วยการเติบโตของยอดขาย ในปี 2018 ที่ 8.9% 
และปี 2019 ที่ 18.5 %
ถึงแม้ว่าไก่ทอดป๊อปอายส์จะดูห่างไกลจากตัวเรา 
และไม่ค่อยได้ยินข่าวคราวของแบรนด์นี้เท่าไรนัก
แต่รู้หรือไม่ว่าจนถึงปัจจุบันนี้ป๊อปอายส์เป็นฟาสต์ฟู้ดไก่ทอด ที่มีจำนวนร้านมากที่สุดอันดับที่ 2 ของโลก อยู่ที่ 3,316 สาขาทั่วโลก เป็นรองแค่เพียง KFC เท่านั้น
และโดยเฉพาะในสหรัฐอเมริกาที่เราอาจจะหาร้านป๊อปอายส์เจอง่ายกว่าร้าน KFC เสียอีก
ป๊อปอายส์ มีความโดดเด่นในเรื่องของรสชาติไม่แพ้แบรนด์ไก่ทอดแบรนด์อื่นๆ 
มีจุดขายอย่างอื่นอีกเช่น บิสกิต โคลสลอว์ ที่ได้รับความนิยมไม่แพ้กัน
แต่ในเอเชีย ดูเหมือนว่าทาง KFC จะทำได้ดีกว่าป๊อปอายส์มาก 
ทิ้งห้างคู่ต่อสู้แบบไม่เห็นฝุ่น
เรื่องนี้ก็น่าสนใจว่า ถึงแม้รสชาติอาหารจะดีแค่ไหน
แต่ก็ไม่ได้หมายความว่าเราจะเป็นผู้นำตลาดได้เสมอไป
เพราะในการเป็นผู้นำของตลาดก็ยังต้องอาศัยองค์ประกอบอีกหลายๆ อย่าง
ทั้งด้านการตลาด การปรับตัวให้เข้ากับกลุ่มลูกค้าท้องถิ่น ทำเลที่ตั้งของร้าน การบริการ
อย่างกรณีของป๊อปอายส์ในไทยเอง
รสชาติอาจจะถูกปากก็จริง แต่ในเวลานั้นป๊อปอายส์เองก็เจออุปสรรคมากมาย และยังไม่ได้รุกตลาดจริงจังเหมือน KFC
แต่นั่นก็เป็นเรื่องของอดีตไปแล้ว และไม่แน่ว่าในอนาคตเราอาจจะได้เห็นการกลับมาอีกครั้งหนึ่งของป๊อปอายส์ในไทยก็เป็นได้ เพราะอย่างน้อยแบรนด์นี้ก็เป็นเชนไก่ทอดอันดับ 2 ของโลก
แต่คนนำแบรนด์นี้เข้ามาก็ต้องระวังหน่อย เพราะตลาดไก่ทอดบ้านเราก็ดุเดือดอยู่ไม่น้อย เพราะมีผู้เล่นที่แข็งแกร่งไม่ว่าจะเป็น KFC, McDonald’s, Bonchon และล่าสุดก็คือ Texas Chicken..
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
References
-
-
-
-